19eg o Chwefror 2024

Annwyl Rieni a Gofalwyr,

Gobeithiaf i bawb gael amser braf yn ystod y gwyliau. Croeso nôl i hanner tymor prysur arall! Mae’r hanner tymor hwn unwaith eto yn un byr o bum wythnos ac unwaith eto mae’n argoeli i fod yn un llawn bwrlwm.

Diolch yn fawr iawn i bawb a wnaeth ymateb i’n holiadur ar y wisg ysgol. Roedd yn braf derbyn cannoedd o ymatebion a’r cam nesaf fydd trafod y canfyddiadau hynny yng nghyfarfod Bwrdd Llawn y Llywodraethwyr yr wythnos hon. Byddaf yn eich diweddaru yn ystod yr wythnosau nesaf ar y canfyddiadau. Yn y cyfamser, hyderaf y gwnewch chi fel rhieni ein cefnogi ni fel staff wrth inni geisio cynnal safon dda i’r wisg ysgol bresennol. Mae’r disgyblion yn llwyr ymwybodol o’n disgwyliadau a byddwn yn cysylltu â chi os na fydd eich plentyn yn cyd-ymffurfio. Cyn Pasg, hoffwn gasglu eich barn hefyd ar y defnydd o *Classcharts* a fformat y cyfarfodydd cynnydd i rieni ar gyfer y flwyddyn nesaf.

Yn ystod yr wythnos olaf cyn y gwyliau, cynhaliwyd eisteddfodau yn yr adrannau cynradd ac uwchradd. Roedd y ddau ddigwyddiad yn ardderchog, yn amlygu talentau ac ymroddiad disgyblion Llanhari i’r eithaf. Gobeithio i chi gael blas o’r cystadlu ar X ac Instagram. Roedd yn hyfryd gweld yr holl ddisgyblion yn cyd-weithio a diolch i’r staff am eu hymdrechion hwy. Yn ystod yr hanner tymor nesaf, bydd y disgyblion yn brysur yn paratoi tuag at Eisteddfod yr Urdd a gynhelir eleni ym Maldwyn.

Fel ysgol, rydym yn ddiolchgar iawn i elusen RR81 am eu holl gefnogaeth dros y blynyddoedd diwethaf. Yn dilyn colli Rhys Rubery oedd yn ddisgybl disglair yn Ysgol Llanhari, mae’r teulu wedi ymrwymo i godi arian yn enw RR81. Mae mwy o fanylion ar y daflen sydd wedi ei hatodi. Cynhelir dawns fawreddog bob dwy flynedd yng Ngwesty’r Fro ac fe fydd y ddawns nesaf ar y 26ain o Ebrill 2024. Os oes diddordeb gennych mewn cefnogi, cysylltwch â ni yn yr ysgol. £40 yw pris tocyn.

Elwodd rhai o’n disgyblion hŷn ar brofiadau anhygoel cyn y gwyliau. Treuliodd dosbarthiadau TGAU a Safon Uwch Addysg Grefyddol, dridiau yn ymweld â Krakow ac Auschwitz tra teithiodd disgyblion sy’n astudio Ffrangeg i Guadeloupe i gymryd rhan mewn cyfnewid â College Germain Saint-Ruf. Roedd hon yn daith fythgofiadwy ac fe fyddwn yn falch iawn i estyn croeso i ddisgyblion o Guadeloupe nôl i Lanhari yn fuan yn 2025. Diolch i’r staff am roi o’u hamser ac am yr holl waith trefnu.

Edrychwn ymlaen felly at hanner tymor llwyddiannus arall yn Llanhari. Cynhelir cyfarfodydd cynnydd cynradd, a bl12 a 13 ynghyd â noson opsiynau bl9 o fewn y bythefnos nesaf. Edrychwn ymlaen at drafod cynnydd a chynlluniau’r dyfodol gyda chi!

Yn gywir

Meinir Thomas

Pennaeth